b'\n_START_ARTICLE_\nFiskipedia\n_START_PARAGRAPH_\nFiskipedia var et Internett-basert fiskeleksikon, med hovedvekt p\xc3\xa5 artsbestemmelse, utbredelse og biologi til fiskearter i norske farvann (b\xc3\xa5de salt- og ferskvann). Sidene ble lansert 1. januar 2009 og blir utarbeidet p\xc3\xa5 dugnad av redakt\xc3\xb8rene Tom Ole Holth, Arve Lynghammar og Irvin Kilde. Fiskipedia opererer med 293 norske fiskearter, og per 18. oktober 2010 hadde prosjektet 172 ferdigstilte artsbeskrivelser._NEWLINE_I juni 2015 ble det for f\xc3\xb8rste gang rapportert om tekniske problemer p\xc3\xa5 websiden, og i oktober 2016 var sidene fortsatt nede, et resultat av et \xc2\xabalvorlig\xc2\xbb hackerangrep._NEWLINE_Selv om navnet speiler p\xc3\xa5 Wikipedia, er det ikke \xc3\xa5pnet for direkte bidrag fra publikum. Redakt\xc3\xb8rene oppfordrer imidlertid publikum til \xc3\xa5 sende inn relevante observasjoner, spesielt vedr\xc3\xb8rende arter som opptrer p\xc3\xa5 uvanlige steder, eller dersom det skulle oppdages feil p\xc3\xa5 sidene._NEWLINE_Artsartiklene er basert p\xc3\xa5 relevant litteratur, blant annet Aschehougs store fiskebok (Per Pethon), Fishes of the North-eastern Atlantic and the Mediterranean (FNAM), FishBase, Fiskeridirektoratets fiskeristatistikk og andre relevante vitenskapelige artikler.\n_START_SECTION_\nSamarbeidspartnere\n_START_PARAGRAPH_\nFiskipedia benytter bilder fra Rudolf Svensen ved bildebyr\xc3\xa5et UWPhoto ANS, Thomas de Lange Wenneck ved Havforskningsinstituttet og Sven O. Kullander ved Naturhistoriska riksmuseet i Stockholm.'